Komisijos reglamentas (EB) Nr. 1070/1999
1999 m. gegužės 25 d.
iš dalies keičiantis Reglamento (EB) Nr. 1107/96 dėl geografinių nuorodų ir kilmės vietos nuorodų įregistravimo, vadovaujantis Reglamento (EEB) Nr. 2081/92 17 straipsnyje nustatyta, tvarka priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 14 d. Tarybos reglamentą (EEB) Nr.2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos [1] su paskutiniais pakeitimais, padarytais Komisijos reglamentu (EB) Nr.1068/97 [2], ypač į jo 17 straipsnio 2 dalį,
(1) kadangi pavadinimas Φέτα (Feta), apie kurį Graikijos Vyriausybė pranešė pagal Reglamento (EEB) Nr. 2081/92 17 straipsnį, Komisijos reglamentu (EB) Nr. 1107/96 [3] su paskutiniais pakeitimais, padarytais Reglamentu (EB) Nr. 590/1999 [4] buvo užregistruotas saugoma kilmės vietos nuoroda;
(2) kadangi dėl 1999 m. kovo 16 d.Teisingumo Teismo sprendimo, buvo panaikinta ta šio reglamento dalis, kurioje Φέτα (Feta) buvo užregistruotas kaip saugoma kilmės vietos nuoroda; kadangi dėl šios priežasties šis pavadinimas išbraukiamas iš "Saugomų kilmės vietos nuorodų ir geografinių nuorodų registro" ir minėto reglamento priedo,
PRIĖMĖ ŠĮ REGLAMENTĄ:
1 straipsnis
1. Pavadinimas Φέτα (Feta) išbraukiamas iš "Saugomų kilmės vietos nuorodų ir geografinių nuorodų registro".
2. Pavadinimas Φέτα (Feta) (SKVN) išbraukiamas iš Reglamento (EB) Nr. 1107/96 priedo A dalies "EB sutarties II priede išvardyti žmonėms vartoti skirti produktai" antraščių "Sūriai" ir "Graikija".
3. Pagal Reglamento (EEB) Nr. 2081/92 17 straipsnio 3 dalį pavadinimas Φέτα (Feta) toliau saugomas nacionaliniu lygiu tol, kol priimamas atitinkamas sprendimas.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. gegužės 25 d.